Alletiders bedste pirat Johnny Depp spillede koncert i Horsens onsdag. Men han rundede aftenen af på Under Masken, hvor århusianske Frederik Johansen mødte ham.

Annonce

Der er nok en del piger, der fortryder, de ikke var på Under Masken onsdag nat. Gæster på Hans Krulls værtshus under Hotel Royal havde nemlig fornøjelsen af at være i samme lokale som den ultra populære amerikanske skuespiller og rockstjerne Johnny Depp - for andre bedre kendt som Jack Sparrow, alletiders bedste pirat.

<p>Hollywood Vampire overnattede på et af Aarhus' fineste hoteller, Hotel Royal på Store Torv. Foto: Erik Jensen</p>

Som Sparrow har sagt: »This is the day you will always remember as the day you almost caught Captain Jack Sparrow!«

Johnny Depp er nemlig ikke kun skuespiller. Han har siden barn spillet musik og optrådte onsdag aften i Fængslet i Horsens med sine venner som den nye vampyr-supergruppe - Hollywood Vampires, der består af rock-ikonerne Alice Cooper og Joe Perry kendt fra Aerosmith.

Ifølge Århus Stiftstidendes kilder overnattede Johnny Depp på Hotel Royal tirsdag og onsdag nat. Hvorvidt de to andre superstjerner også havde værelser på hotellet, melder historien ikke noget om.

Annonce

Slappede af med en drink

Meget søvn kan Johnny Depp dog ikke have fået i løbet af natten. For klokken 02.30 mødte 21-årige Frederik Johansen ham på Under Masken, hvilket hans nye profilbillede vidner om.

»Det var helt surrealistisk at se ham i Aarhus,« fortæller Frederik Johansen til Århus Stiftstidende dagen efter.

»Da jeg så ham, tænkte jeg først, at der var virkelig en, der havde gjort meget ud af udklædningen. Men alligevel havde jeg det sådan, at 'det MÅ altså være ham',« siger Frederik Johansen, der holder sabbatår og til sommer vil begynde på idrætsstudiet.

Løsningen blev, at hans kammerat højt sagde »Johnny«, hvorefter én af hans bodyguards henvendte sig til de to venner og appellerede til at lade kendissen være lidt i fred og hygge sig.

De to spurgte et par gange Johnny Depps bodyguards om det var muligt at få et billede med ham, men de blev ligesom andre høfligt afvist.

»Han gik ud for at ryge, og det var som om, det var umuligt at få et billede, så vi havde egentlig opgivet. Men så virkede vagten alligevel til, at det måske alligevel var muligt. Og så fik vi et billede med ham.«

Så nu har århusianske Frederik Johansen et billede på sin Facebook-profil af ham selv og amerikanske Johnny Depp.

»Jeg er bare en super stor fan af »Pirates of the Caribbean«,« siger han til spørgsmålet om, hvilket forhold han har til Johnny Depp.